Bábkové divadlo na rázcestí

Bábkové divadlo na rázcestí (BDNR) je profesionálne divadlo pôsobiace so sídlom na Skuteckého 14 v Banskej Bystrici. Svoje diela ponúka ako aj deťom tak aj dospelým. Od roku 2002 patrí pod zakladateľskú pôsobnosť Banskobystrického samosprávneho kraja. 
Divadlo bolo administratívne založené v apríli 1960 ako Krajské bábkové divadlo. Premiéru svojej prvej hry „Šuki a Muki“ uskutočnilo 10. decembra 1960. Herečka a režisérka divadla Viera Dubačová o komunistickej éra poznamenala: "My sme aj ako bábkové divadlo, neskôr Divadlo na rázcestí, boli komunitou, ktorá sa usilovala reflektovať skôr to súčasné dianie, neslobodu, komunizmus a to všetko, čo to so sebou prinášalo. Aj sme cestovali ako „vývozný artikel“ režimu do zahraničia, mali sme tak možnosť byť vo Francúzsku, v Indii, v Tunisku." Z divadla však nikto neemigroval, podľa Dubačovej pretože "„že divadlo je droga a hlavne potrebujete k tomu jazyk. A druhá vec, my sme vždy tvorili silný kolektív a žili sme viac pre seba, v uzavretom umeleckom svete, vo svojich snoch a túžbach. Nie až tak v spoznávaní okolitého sveta.“"
Od roku 1991 sa divadlo volá Bábkové divadlo na Rázcestí. Vtedy BDNR sídlilo v budove na rázcestí Kollárovej a Rudlovskej. V roku 1995 bola však budova vrátená Cirkvi adventistov siedmeho dňa. Divadlo si ju prenajímalo do roku 2000. Za ten čas si hľadali nové pôsobisko. Rekonštrukcia Vily Dominika na Skuteckého ulici sa začala v roku 1998 za spoluúčasti BDNR. 
Tvorba divadla zahrňuje inscenácie pre deti, batoľatá, mladých ľudí aj dospelých. Pri inscenáciách pre deti sa uplatňujú bábky, a rôzne animačné a približovacie postupy s cieľom sa čo najlepšie priblížiť detskému divákovi. Pre dospelých divadlo ponúka "„autorské divadlo a divadlo nadväzujúce na hodnoty európskej dramatiky. [Opiera] sa o využitie všetkých výrazových a vyjadrovacích prostriedkov divadla, kríženie a prestupovanie divadelných žánrov, metód a spôsobov, ktorými sa vyvíja divadelný jazyk.“" V divadelnom súbore pôsobí 8 hercov a herečiek ako aj viacero hostí vrátane študentov a študentiek Akadémie umenia. 
Bábkové divadlo na Rázcestí organizuje bienále Bábkarská Bystrica. Najbližší, osemnásty, ročník tohto medzinárodného festivalu nového bábkarskeho umenia pre deti a dospelých sa bude konať v septembri a októbri 2012. V roku 2008 sa XVI. ročníka festivalu zúčastnilo celkom 22 divadelných súborov z krajín V4, Francúzska a Talianska. V roku 1994 sa uskutočnil projekt Divadlo bez bariér, jeho účelom bolo uvádzanie predstavení o integrácii mentálne postihnutých ľudí. O rok neskôr sa uskutočnil Minifest tolerancie ´95 - prehliadka divadiel handicapovaných tvorcov. 
Pod hlavičkou BDNR pôsobí aj Štúdio Twiga, ktoré je "„prvé slovenské divadelné štúdio venujúce sa stvárneniu ženskej skúsenosti z hľadiska rodu/genderu.“" Vzniklo ako pokračovanie spolupráce BDNR s vydavateľstvom Aspekt na výchovno-vzdelávacom projekte Ružový a modrý svet. Názov štúdia je odvodený od anglickej skratky pre "theater women improvisation gender action" (divadlo ženy improvizácia rod dej/akcia). Štúdio Twiga sa zaoberá ženskou a rodovou problematikou: úloh a vnímaní žien v spoločnosti, otázkami skúseností a túžob. V režisérskej a dramaturgickej úlohe pôsobi Iveta Škripková. 
Svoje 55. narodeniny divadlo oslávilo okrem iného premiérou inscenácie Michaela Endeho "Tieňové divadlo pani Ofélie" v decembri 2015.